ORDE do 22 de xullo de 2010 pola que se establece a descrición e as características dos medios de acreditación profesional dos corpos de policía local, vixilantes municipais e auxiliares de Policía Local de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 28/07/2010

A Lei 4/2007, do 20 de abril, de coordinación de policías locais de Galicia, establece no seu artigo 10 a acreditación profesional dos corpos de policía local, e recolle que será común para todos os corpos e que o persoal destes terá a obriga de identificarse cando así lle sexa exixido no caso de actuacións que afecten á cidadanía.
A citada lei non recolle nada respecto da acreditación dos vixilantes municipais, pero o Decreto 60/2010, do 8 de abril, que desenvolve aquel texto legal, establece no seu artigo 26.2º que os vixilantes municipais non terán placa-emblema metálica pero si carné profesional. No que afecta a placa-emblema, substituirase por un modelo en material plástico ou semellante que irá impreso, pegado ou cosido na uniformidade.
Este decreto acomete, xa que logo, o desenvolvemento regulamentario da Lei 4/2007 nesta materia, e recolle no seu capítulo II as cuestións referidas á acreditación profesional dos corpos de policía local, mentres que para os vixilantes municipais e auxiliares de policía local estas cuestións se tratan no capítulo VI.
Por outra banda, na súa disposición derradeira segunda se faculta a persoa titular da Consellería de Presidencia, Administracións Públicas e Xustiza para ditar, no prazo de tres meses desde a entrada en vigor do decreto citado, as disposicións necesarias para o seu desenvolvemento.
Na súa virtude, en uso das facultades outorgadas pola citada disposición derradeira do Decreto 60/2010, do 8 de abril, e despois do informe preceptivo da Comisión de Coordinación de policías locais de Galicia, na súa sesión do 30 de xuño de 2010, ao abeiro do disposto no artigo 17.1º a) da Lei 4/2007, do 20 de abril, de coordinación de policías locais,
DISPOÑO:
Artigo 1º.-Obxecto.
1. Esta orde ten por obxecto establecer a descrición e demais características dos medios de acreditación profesional dos corpos de policía local, dos vixilantes municipais e auxiliares de Policía Local de Galicia.
2. Por medios de acreditación profesional débese entender o conxunto de carné profesional e placa-emblema, utilizados polo persoal de policía local, así como o carné profesional e o distintivo específico para os vixilantes municipais e auxiliares de policía local.
Artigo 2º.-O carné profesional do persoal dos corpos de policía local.
1. O carné profesional do persoal dos corpos de policía local conformarase nunha tarxeta plastificada, cunhas dimensións de 83 por 55 milímetros, que levará en ambas as caras como fondo a bandeira de Galicia.
2. Esta tarxeta presentará no seu anverso a fotografía do seu titular, a súa categoría profesional, o seu número de identificación no Rexistro de Policías Locais de Galicia, o nome do concello, os escudos de Galicia e do concello respectivo e a lenda Policía Local co logotipo que corresponda. No reverso constará o nome e apelidos do seu titular, o número do seu documento nacional de identidade e tamén a súa sinatura. Na súa parte inferior irá un recadro no cal figure a data de expedición e outro coa sinatura do/a alcalde/sa e o selo do concello.
3. Esta tarxeta portarase nunha carteira adecuada para a súa conservación.
4. As características, deseño e medidas da tarxeta e da carteira son as que se recollen no anexo I desta orde.
Artigo 3º.-O carné profesional dos vixilantes municipais.
1. O carné profesional dos vixilantes municipais conformarase nunha tarxeta plastificada, cunhas dimensións de 83 por 55 milímetros, que levará en ambas as caras como fondo a bandeira de Galicia.
2. Esta tarxeta presentará no seu anverso a fotografía do seu titular, a lenda Vixilante Municipal, o seu número de identificación no Rexistro de Policías Locais de Galicia, o nome do concello e os escudos de Galicia e do concello respectivo. No reverso constará o nome e apelidos do seu titular, o número do seu documento nacional de identidade e tamén a súa sinatura. Na súa parte inferior dereita irá autorizado coa sinatura do/a alcalde/sa e o selo do concello.
3. As características, deseño e medidas desta tarxeta son as que se recollen no anexo II desta orde.
Artigo 4º.-O carné profesional dos auxiliares de policía local.
1. O carné profesional dos auxiliares de policía local conformarase igualmente nunha tarxeta plastificada, coas mesmas dimensións anteriores, que levará en ambas as caras como fondo a bandeira de Galicia.
2. Esta tarxeta presentará no seu anverso a fotografía do seu titular, a lenda Auxiliar de Policía Local, o seu número de identificación no Rexistro de Policías Locais de Galicia, o nome do concello e os escudos de Galicia e do concello respectivo. No reverso constará o nome e apelidos do seu titular, o número do seu documento nacional de identidade e tamén a súa sinatura. Na súa parte inferior irá autorizado coa sinatura do/a alcalde/sa e o selo do concello.
3. Este carné entregarase no concello ao remate do período de contratación.
4. As características, deseño e medidas da tarxeta son as que se recollen no anexo III desta orde.
Artigo 5º.-A placa-emblema do persoal dos corpos de policía local.
1. A placa-emblema será metálica e con brillo, nunha aliaxe que presente características de duración e resistencia á abrasión, ás posibles raiaduras e á perda de cor.
2. O seu motivo estará composto polo escudo do concello, que se asentará sobre un base de raios dourados. Rodeando a metade inferior deste motivo irá a lenda POLICÍA LOCAL, e na parte inferior unha cartela lisa co número de identificación profesional da persoa titular, que irá troquelado.
3. Como recolle o artigo 5 do Decreto 60/2010 antes citado, por cuestións de funcionalidade e operatividade, na uniformidade de traballo poderase empregar unha réplica desta placa, en material plástico ou semellante, que irá impresa, pegada ou cosida na peza correspondente.
4. As características, deseño e medidas da placa-emblema son as que se recollen no anexo I desta orde.
Artigo 6º.-Distintivo específico para os vixilantes municipais.
1. De acordo co artigo 26.2º do Decreto 60/2010, os vixilantes municipais non terán placa-emblema, pero si un distintivo semellante confeccionado en material plástico, que poderá ir impreso, pegado ou cosido nas pezas da súa uniformidade.
2. As características, deseño e medidas deste distintivo son as que se recollen no anexo II desta orde.
Artigo 7º.-Modelo específico para os auxiliares de policía local.
1. Os auxiliares de policía local, como recolle o artigo 27.2º do decreto antes citado, non terán asemade placa-emblema, que neste caso será substituída por un modelo específico en material plástico ou semellante, que poderá ir impreso, pegado ou cosido na peza de uniformidade de que se trate.
2. As características, deseño e medidas deste modelo específico son as que se recollen no anexo III desta orde.
Artigo 8º.-Carné específico para os policías locais en situación de segunda actividade e xubilación.
1. O persoal dos corpos de policía local en situación de segunda actividade deberá ser dotado dun carné específico, que reflicta tal situación. Para iso engadirase un recadro no anverso da tarxeta de identificación prevista no anexo I, inmediatamente debaixo da fotografía do titular, coa lenda 2ª Actividade, que irá en fondo amarelo e nun tamaño que destaque esta lenda sobre as outras da tarxeta. No reverso, no recadro correspondente á data de expedición, figurará no se lugar a lenda Data do pase á 2ª actividade.
2. O persoal dos corpos de policía local que pasen á situación de xubilación será dotado dun carné cun recadro semellante ao descrito no punto anterior, cambiando a lenda prevista naquel pola de Xubilado, e no reverso a lenda será para este caso a de Data do pase á xubilación.
3. O deseño e as características das dúas tarxetas anteriores son as que se recollen no anexo I.
Disposición transitoria
Primeira.-Prazo de adaptación.
O prazo para que os concellos con corpo de policía local, ou con vixilantes municipais, se adapten ás previsións e aos cambios contidos nesta orde é de dous anos, fixado na disposición derradeira primeira do citado Decreto 60/2010.
Dispoción derradeira
Primeira.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de xullo de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO I
Carné profesional, carteira e placa-emblema do persoal dos corpos de policía local: características, deseño e medidas.
1.1. Carné profesional: características, deseño e medidas da tarxeta.
Esta tarxeta será plastificada e cunhas medidas de 83 mm de alto e 55 mm de largo, con fondo branco e unha banda diagonal de esquerda a dereita de 10 mm de largo, simulando a bandeira de Galicia, por ambas as caras.
Anverso
Na parte superior irán os escudos do concello á esquerda e o de Galicia á dereita, de tamaño 10 por 10 mm. Inmediatamente debaixo o logosímbolo e debaixo deste a fotografía en cor do titular uniformado, de medio busto, de fronte e sen peza de cabeza nin lentes escuras, cun tamaño de 31 por 26 milímetros.
Debaixo de fotografía levará un recadro para a categoría profesional, e debaixo deste outro co número de rexistro profesional. Rematará na parte inferior cun recadro co nome do concello.
Reverso
Levará recadros para os apelidos e nome do seu titular, o número do seu documento nacional de identidade e tamén a súa sinatura. Na súa parte inferior irá autorizado coa sinatura do/a alcalde/sa e o selo do concello.
Ver referencia pdf "14300D002P008.PDF"
1.2. Carteira portatarxeta: características, deseño e medidas.
A carteira para levar a tarxeta e a placa-emblema, de ser o caso, será de pel de cor azul escura (Pantone 296C), que se desdobrará verticalmente, pivotando sobre a parte central, en dous compartimentos iguais, que permitan introducir no interior da parte superior a tarxeta e na inferior a placa-emblema, sendo ambas perfectamente visibles cando a carteira estea despregada e aberta.
As medidas desta carteira, estando pregada, serán de 95 mm de alto e 65 mm de largo.
No exterior, na parte correspondente á tarxeta levará o escudo de Galicia definido para a uniformidade, e debaixo deste o nome do concello en cor prata (Pantone 800IC), en letras tipo Haendel Gothic BT de 6 mm de alto como máximo.
Levará os cantos superiores e inferiores con protección metálica en latón ou semellante.
Ver referencia pdf "14300D002P008.PDF"
1.3. Placa-emblema.
Metálica e con brillo, nunha aliaxe que presente características de duración e resistencia á abrasión, ás posibles raiaduras e á perda de cor. As súas medidas serán de 83 por 55 milímetros.
Levará centrado o escudo do concello, que se asentará sobre un base de raios dourados. Rodeando a metade inferior deste escudo irá a lenda POLICÍA LOCAL, e na parte inferior un recado liso co número de identificación profesional da persoa titular, que irá troquelado.
Na uniformidade de traballo poderase empregar unha réplica desta placa, en material plástico ou semellante, que irá impresa, pegada ou cosida na peza correspondente. Irá sobre fondo azul (pantone 300C) e rodeado dun óvalo dourado (pantone 8645C).
Ver referencia pdf "14300D002P008.PDF"
1.4. Carné específico para o persoal dos corpos de policía local en segunda actividade.
Consistirá na mesma tarxeta de identificación da situación de servizo activo, á cal se lle engadirá un recadro, inmediatamente debaixo da fotografía do titular, coa lenda 2ª Actividade, que irá en fondo  amarelo e nun tamaño que destaque esta lenda sobre as outras da tarxeta.
No reverso, no recadro previsto para a data de expedición figurará no seu lugar a lenda Data do pase á 2ª actividade.
Ver referencia pdf "14300D002P008.PDF"
1.5. Carné específico para o persoal dos corpos de policía local que pase á situación de xubilado.
O persoal dos corpos de policía local que pase á situación de xubilación será dotado dun carné cun recadro semellante ao descrito no punto anterior, cambiando a lenda prevista naquel pola de Xubilado. No reverso a lenda será para este caso a de Data do pase á xubilación.
ANEXO II
Carné profesional e distintivo específico para os vixilantes municipais: características, deseño e medidas.
2.1. Carné profesional: características, deseño e medidas da tarxeta.
Esta tarxeta será plastificada e cunhas medidas de 55 mm de alto e 83 mm de largo, en formato apaisado, con fondo branco e unha banda diagonal de esquerda a dereita de 10 mm de largo, simulando a bandeira de Galicia, en ambas as caras.
Anverso:
Na parte superior irá a lenda VIXILANTE MUNICIPAL, e debaixo desta, na parte esquerda, a fotografía en cor do titular uniformado, de medio busto, de fronte e sen peza de cabeza nin lentes escuras, cun tamaño de 31 por 26 milímetros. Á dereita da fotografía irán tres recadros iguais: no superior figurará a categoría, que poderá ser a de vixilante ou vixilante xefe, de ser o caso; debaixo o recadro para o número de identificación e o terceiro recadro para o nome do concello.
Rematará na parte inferior co escudo do concello á esquerda e o de Galicia á dereita.
Reverso:
Con recadros para os apelidos, nome do seu titular e o número do seu documento nacional de identidade. Na súa parte inferior irán dous recadros paralelos: o da esquerda coa sinatura do titular e o da dereita coa sinatura do/a alcalde/sa e o selo do concello.
Ver referencia pdf "14300D002P008.PDF"
2.2. Distintivo específico para os vixilantes municipais.
Este distintivo específico só para levar na uniformidade estará confeccionado en material plástico ou semellante, que irá pegado ou cosido ás roupas de uniformidade na parte esquerda do peito. As súas medidas serán de 83 por 55 milímetros.
Consistirá nun deseño de 3 figuras en forma ovalada, pechado perimetralmente por unha liña de cor azul celeste (Pantone Process Cyan C) de 3 mm de largo, que levará unha banda de 10 milímetros de largo en cor branca coa lenda correspondente ao nome do concello na parte superior e a lenda VIXILANTE MUNICIPAL na parte inferior. Entre ambas as lendas, nos dous laterais irá unha rama de palmeira en cor dourada (Pantone 8645 C).
Levará outro óvalo interior cunha banda de 7 mm de largo en cor azul escura (Pantone 296 C), no cal irá inserida unha figura tamén ovalada, de 15 mm de largo en cor branca, cruzada diagonalmente por unha banda de 3 mm de largo de cor azul celeste (Pantone Process Cyan C), figurando así a bandeira de Galicia como motivo central.
Ver referencia pdf "14300D002P008.PDF"
ANEXO III
Carné profesional e distintivo específico para os auxiliares de policía local: características, deseño e medidas.
3.1. Carné profesional: características, deseño e medidas da tarxeta.
Esta tarxeta será plastificada e cunhas medidas de 83 mm de alto e 55 mm de largo, con fondo branco e unha banda diagonal de esquerda a dereita de 10 mm de largo, simulando a bandeira de Galicia, semellante á do persoal dos corpos de policía local. Entregarase no concello ao remate do período de contratación.
Anverso:
Na parte superior irán os escudos do concello á esquerda e o de Galicia á dereita, de tamaño 10 por 10 mm. Inmediatamente debaixo a lenda AUXILIAR DE POLICÍA LOCAL e debaixo desta a fotografía en cor do titular uniformado, de medio busto, de fronte e sen peza de cabeza nin lentes escuras, cun tamaño de 31 por 26 milímetros.
Debaixo de fotografía levará un recadro que debe poñer Categoría: Auxiliar, e debaixo deste outro co número de rexistro profesional, que irá precedido da letra A maiúscula. Rematará na parte inferior cun recadro co nome do concello.
Reverso:
Con recadros para o nome e apelidos do seu titular; o número do seu documento nacional de identidade e tamén a súa sinatura. Na súa parte inferior irá autorizado coa sinatura do/a alcalde/sa e o selo do concello.
Ver referencia pdf "14300D002P008.PDF"
3.2. Distintivo específico para os auxiliares de policía local.
Este distintivo específico só para levar na uniformidade consistirá nunha copia da placa-emblema  prevista no anexo I para  ir pegada ou cosida na uniformidade do persoal dos corpos de policía local, pero coas seguintes modificacións:
-Levará a lenda AUXILIAR na cartela que vai debaixo da lenda POLICÍA LOCAL;
-Levará outro recadro semellante inmediatamente debaixo do anterior, co número de identificación profesional que irá precedido da letra A.
Ver referencia pdf "14300D002P008.PDF"